钦定古今图书集成/明伦汇编/氏族典/第340卷 > 刘元振
## 钦定古今图书集成/明伦汇编/氏族典/第340卷 > 刘元振

按《元史刘伯林传》：“伯林子黑马，黑马子元振，字仲举，
随父入蜀，立成都。会商、邓间有警，命黑马往镇，以元
振摄万户。既莅事，号令严明，赏罚不妄，麾下宿将皆
敬服。宋泸州守将刘整求降，黑马遣元振往受之。宋
泸州主帅俞兴率兵围泸州，昼夜急攻，城几陷。元振
食将尽，杀所乘马犒将士，募善游者赍蜡书至成都”
求援，又权造金银牌，分赏有功。未几，援兵至，元振与
整出城合击，兴兵大败之。至元十一年，命兼潼川路
副招讨使。十三年卒。子纬，数从父行军，数战有功，授
潼川路副招讨，进拜陕西行省参知政事，卒。